Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 723/2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) /* COM/2012/0682 final - 2012/0321 (NLE) */





MEMORANDUM TA' SPJEGAZZJONI 1. KUNTEST TAL-PROPOSTA · Ir-raġunijiet u l-għanijiet tal-proposta Ir-Regolament ERIC[1] ġie adottat mill-Kunsill fl-2009 biex jiffaċilita l-istabbiliment u l-operat tal-infrastrutturi Ewropej tar-riċerka fuq bażi mhux ekonomika. Bir-Regolament inħoloq strument ġuridiku ġdid fil-livell tal-UE għall-istabbiliment ta' infrastrutturi Ewropej tar-riċerka b'personalità ġuridika rikonoxxuta fl-Istati Membri kollha. Ħafna mill-proġetti inklużi fil-Pjan Direzzjonali għal Forum Strateġiku Ewropew għall-Infrastrutturi tar-Riċerka (ESFRI), qed jippjanaw li jużaw l-ERIC bħala l-istrument ġuridiku biex jimplimentaw u joperaw l-infrastruttura tar-riċerka. Fl-Artikolu 9(1), ir-Regolament ERIC jipprovdi għal distinzjoni u differenza fit-trattament bejn l-Istati Membri, il-pajjiżi assoċjati, il-pajjiżi terzi li mhumiex assoċjati u l-organizzazzjonijiet intergovernattivi. Kull ERIC jeħtieġ minn tal-inqas tliet Stati Membri bħala membri (l-Artikolu 9(2)) u l-Istati Membri għandhom ikollhom b'mod konġunt il-maġġoranza tad-drittijiet ta' votazzjoni fl-assemblea tal-membri (l-Artikolu 9(3)). Madanakollu, is-sede ta' ERIC tista' tkun tinsab fi Stat Membru jew f'pajjiż assoċjat (l-Artikolu 8(1)). Il-pajjiżi assoċjati u b'mod partikolari n-Norveġja, taw indikazzjoni ċara li beħsiebhom jikkontribwixxu bħala pajjiż ospitanti jew bħala membru għal għadd sinifikanti ta' ERICs li qed jitħejjew, dejjem jekk jingħatalhom l-istess dritt ta' votazzjoni bħal dak tal-Istati Membri tal-UE f'ERIC, speċjalment jekk ikunu l-pajjiż ospitanti ta' ERIC u għalhekk jipprovdu kontribuzzjonijiet sostanzjali għall-attivitajiet tiegħu. L-objettiv tal-emenda proposta tar-Regolament ERIC huwa li jiġi evitat li l-pajjiżi assoċjati ma jkunux jistgħu jospitaw jew ma jkunux jistgħu jkunu membru ta' ERIC minħabba li attwalment id-drittijiet ta' votazzjoni tagħhom ma jirriflettux b'mod potenzjali l-appoġġ finanzjarju tagħhom għall-proġetti ERIC. · Kuntest Ġenerali Sal-lum il-ġurnata l-ebda pajjiż assoċjat jew pajjiż terz li mhuwiex pajjiż assoċjat ma sar membru ta' ERIC. Minħabba l-impenn tal-Unjoni tal-Innovazzjoni biex sal-2015 tlesti jew tniedi l-kostruzzjoni ta' 60 % tal-infrastrutturi ta' prijorità ta' interess pan-Ewropew fil-pjan direzzjonali tal-ESFRI, huwa importanti li l-pajjiżi assoċjati jkunu jistgħu jiġu involuti wkoll bis-sħiħ fl-istabbiliment u fl-operat tal-ERICs bħala membru jew pajjiż ospitanti u jikkontribwixxu għal dawn l-infrastrutturi. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Il-Valutazzjoni tal-Impatt tal-Kummissjoni li saret meta r-Regolament ERIC kien propost għall-adozzjoni mill-Kunsill mhix se tkun mibdula mill-emendi tekniċi limitati proposti tar-Regolament ERIC. 3. ELEMENTI ĠURIDIĊI TAL-PROPOSTA L-emenda proposta tar-Regolament ERIC tikkonċerna biss il-paragrafi 2 u 3 tal-Artikolu 9 fejn huwa propost li minimu ta' Stat Membru wieħed flimkien ma' mill-inqas żewġ Stati Membri jew pajjiżi assoċjati huma meħtieġa għall-istabbiliment ta' ERIC. Barra minn hekk, huwa propost li l-Istati Membri jew il-pajjiżi assoċjati għandu jkollhom b'mod konġunt il-maġġoranza tad-drittijiet ta' votazzjoni fl-assemblea ġenerali. Ma ġiet proposta l-ebda bidla oħra. 4. IMPLIKAZZJONI BAĠITARJA L-emenda proposta tar-Regolament ERIC ma għandha l-ebda implikazzjoni baġitarja għall-Unjoni jew għall-Istati Membri. 2012/0321 (NLE) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 723/2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 187 u 188 tiegħu, Wara li kkunsidra l-proposta tal-Kummissjoni Ewropea, Wara li l-abbozz tal-att legali ntbagħat lill-Parlamenti nazzjonali, Wara li kkunsidra l-opinjoni tal-Parlament Ewropew[2], Wara li kkunsidra l-opinjoni tal-Kumitat Ekonomiku u Soċjali Ewropew[3], Wara li kkunsidra l-opinjoni tal-Kumitat tar-Reġjuni[4], Billi: (1) Ir-Regolament tal-Kunsill (KE) Nru 723/2009 tal-25 ta' Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC)[5] jistabbilixxi qafas ġuridiku li jistipula r-rekwiżiti u l-proċeduri għall-istabbiliment ta' Konsorzju għal Infrastruttura Ewropea ta' Riċerka u l-effett ta' dan l-istabbiliment. (2) L-appoġġ u l-iżvilupp tal-infrastrutturi tar-riċerka fl-Ewropa ilhom fil-mira tal-Komunità, kif muri fid-Deċiżjoni Nru 1982/2006/KE tal-Parlament Ewropew u tal-Kunsill tat-18 ta' Diċembru 2006 dwar is-Seba' Programm Kwadru tal-Komunità Ewropea għall-attivitajiet ta' riċerka, ta' żvilupp teknoloġiku u ta' dimostrazzjoni (2007-2013)[6] u b'mod partikolari fid-Deċiżjoni tal-Kunsill Nru 2006/974/KE tad-19 ta' Diċembru 2006 dwar il-programm speċifiku "Kapaċitajiet"[7]. (3) Il-Forum Strateġiku Ewropew għall-Infrastrutturi tar-Riċerka (ESFRI) u l-Grupp ta' Riflessjoni dwar l-Infrastruttura elettronika (e-IRF) ipproduċew u aġġoraw l-ewwel Pjan Direzzjonali Ewropew għall-Infrastrutturi tar-Riċerka. (4) Mid-dħul fis-seħħ tal-qafas ġuridiku Komunitarju għal Konsorzju Ewropew għal Infrastruttura ta' Riċerka (ERIC) fl-2009, żewġ infrastrutturi Ewropej tar-riċerka ngħataw l-istatus ta' ERIC. (5) L-isħubija f'ERIC hija miftuħa għall-Istati Membri, għall-pajjiżi assoċjati, għall-pajjiżi terzi li mhumiex assoċjati u għall-organizzazzjonijiet intergovernattivi. (6) Il-pajjiżi assoċjati għandhom rwol integrali fit-tħejjija u fl-implimentazzjoni tal-infrastrutturi Ewropej tar-riċerka u għandhom ikunu jistgħu jipparteċipaw f'ERICs bl-istess mod bħall-Istati Membri, peress li permezz tal-appoġġ tagħhom, dawn jikkontribwixxu għall-eċċellenza xjentifika tar-riċerka tal-Unjoni u għall-kompetittività tal-ekonomija tal-Unjoni. (7) Sabiex tiġi ffaċilitata l-parteċipazzjoni tal-pajjiżi assoċjati fl-ERICs, l-Artikolu 9(2) u (3) tar-Regolament (KE) Nru 723/2009 għandu jiġi emendat b'tali mod li l-kontribuzzjonijiet tal-pajjiżi assoċjati jistgħu jkunu riflessi bis-sħiħ f'termini ta' sħubija u drittijiet ta' votazzjoni, ADOTTA DAN IR-REGOLAMENT: Artikolu 1 Fl-Artikolu 9 tar-Regolament (KE) Nru 723/2009, il-paragrafi 2 u 3 jinbidlu b'dan li ġej: "2. ERIC għandu jkollu Stat Membru wieħed u minn tal-inqas żewġ Stati Membri oħra jew pajjiżi assoċjati bħala membri. Fi kwalunkwe ħin jistgħu jingħaqdu iktar Stati Membri jew pajjiżi assoċjati bħala membri skont termini ġusti u raġonevoli kif speċifikat fl-Istatuti u bħala osservaturi mingħajr drittijiet ta' vot bil-kundizzjonijiet speċifikati fl-Istatuti. Pajjiżi terzi li mhumiex pajjiżi assoċjati kif ukoll organizzazzjonijiet intergovernattivi jistgħu wkoll isiru membri ta' ERIC, soġġett għall-approvazzjoni tal-assemblea tal-membri, imsemmija fl-Artikolu 12(a), skont il-kundizzjonijiet u l-proċeduri għall-bidliet fis-sħubija msemmija fl-Istatuti tiegħu. 3. L-Istati Membri jew il-pajjiżi assoċjati għandu jkollhom b'mod konġunt il-maġġoranza tad-drittijiet ta' votazzjoni fl-assemblea tal-membri. Għas-sede ta' ERIC li tinsab fi Stat Membru, il-proposti ta' emenda għall-Istatuti tagħha jeħtieġu ftehim bejn il-maġġoranza tal-Istati Membri li huma membri ta' ERIC." Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati. Magħmul fi Brussell, Għall-Kunsill Il-President [1] Ir-Regolament tal-Kunsill (KE) Nru 723/2009 - qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) [2] ĠU C , , p. . [3] ĠU C , , p. . [4] ĠU C , , p. . [5] ĠU L 206, 8.8.2009, p. 1 [6] ĠU L 412, 30.12.2006, p. 1. [7] ĠU L 54, 22.2.2007, p. 101.